Ås (kommune)

For andre betydninger av ås, se: Ås (andre betydninger)

Ås er en kommune i Follo som fra 2020 er en del av Viken fylke. Kommunen grenser til Vestby, Frogn og Nordre Follo (tidligere Oppegård og Ski) som lå i Akershus) og Indre Østfold (tidligere Hobøl som lå i Østfold).

Administrasjonssentrum for kommunen er på Ås. Tettstedene Nordby, Vinterbro og Kroer er også en del av kommunen. De fleste innbyggerne i Ås bor i Ås sentrum, Vinterbro og Nordby. En innbygger fra Ås hører historisk til Ås kirkesogn og kalles ofte åssokning. Lokale aviser og Ås kommune bruker gjerne Åsborger om innbyggerne.

Ås er en leirjordsbygd med relativt store gårdsbruk og betydelig korndyrking. Kommunen har relativt lite industri, og arbeidsplasser ellers domineres av Norges miljø- og biovitenskapelige universitet (NMBU), tidligere Norges landbrukshøgskole (NLH). I kommunen ligger også en av Norges mest kjente fornøyelsesparker som Tusenfryd. Store deler av Ås er dyrket mark og skog. Ås kommune er den kommunen i Follo som har størst innvandrerbefolkning.

Historikk 
Fra middelalderen av har det vært ulike geografiske og administrative inndelinger som har ført til at Ås har vært del av Akershus len, Akershus stiftamt, Akershus amt og Akershus fylke, frem til fylkesreformen som trådte i kraft 1. januar 2020 førte til at kommunen ble en del av Viken fylke.

Geografi og klima

Ås sentrum 
Kommunens rådhus ligger i Ås sentrum. Ved siden av rådhuset ligger kulturhuset med kino og bibliotek. I 2008 ble Ås Filmklubb stiftet og har siden da arrangert filmvisninger i den gamle kinosalen. Rådhusplassen i Ås har et stort basseng som er i bruk om sommeren. Det finnes også en musikkpaviljong på gressområdet som brukes ved forskjellige kulturarrangementer. Det finnes også matvarebutikker, bank, legekontor, cafeer og frisørsalonger i Ås sentrum. Det har blitt bygget ca. 800 nye boliger i Ås sentrum de siste årene.

Tettstedet Nordby 
Nordby er det nordligste sognet i Ås kommune. Det bor ca. 5000 personer i og rundt stedet. Nordby har tre skoler på små- og mellomtrinnet (Sjøskogen skole, Solberg skole og Nordby skole) og én skole på ungdomstrinnet (Nordbytun ungdomsskole).

Tettstedet Vinterbro 
Vinterbro er et tettsted nord i Ås kommune. Fornøyelsesparken Tusenfryd ligger på Vinterbro. Kommunens eneste kjøpesenter er Steen & Strøm Vinterbro Handelspark med 82 butikker. Bussrutene 500 (Drøbak/Bekkevold–Oslo) og 520 (Ytre Enebakk/Ski stasjon–Vinterbro forbinder Vinterbro med Oslo og Ski. På begge rutene går det buss hvert kvarter mesteparten av driftsdøgnet (kl. 05-01).

Tettstedet Kroer 
Kroer er et sogn sørøst i Ås kommune. Kroer kirke og lokalskolen Kroer skole ligger i Kroer. Busslinje 535 går mellom Ås via Kroer til Garder kirke, med ni avganger i døgnet (hver time morgen og ettermiddag), og bare på hverdager. Det er også en egen linje for pendlere mellom Kroer og Oslo som har to avganger om ettermiddagen.

Innsjøen Årungen 
Årungen er en innsjø utenfor Ås sentrum. Innsjøen ligger 33 meter over havet, og er i snitt 8,1 meter dyp. Vannet i Årungen har i en årrekke vært svært forurenset, av ulike grunner. Tidligere slapp 107 gårdsbruk – deriblant 23 gårdsbruk med husdyrhold – silosaft rett ut i sjøen. Tidlig på 1980-tallet ble dessuten sanert kloakk fra Ski og den daværende landbrukshøgskolen (nå NMBU) dumpet i innsjøen. I tillegg dumpet en lokal potetchipsfabrikk sitt potetskrell ut i innsjøen i 1989. Slike typer utslipp forekommer ikke lenger, men Årungen er fortsatt forurenset.

Årungen brukes i dag som rostadion og var stedet for NM i roing i 2005. Årungen er Norges nasjonale rostadion.

Demografi 
Ås kommune hadde 21 350 innbyggere per 1. januar 2023. Kommunen hadde dermed 144,2 innbyggere per km², mot 103,5 innbyggere per km² i Akershus fylke. 84 % av kommunens befolkning bodde i tettbygde strøk, mot 89 % på fylkesbasis. Andel barn og unge i kommunen (0-17 år) var på samme tidspunkt 26,1 %, mot 25,4 på fylkesbasis. Innvandrere fra Polen topper den lokale listen i Ås når det gjelder innvandring. Derette på andreplass finner vi Sverige, med 264 innbyggere og tredje sist Litauen, med 221.

Politikk

Ordfører 
Siden 2015 er Ola Nordal (Ap) ordfører i Ås kommune.

Kommunestyrevalget 2019

Kommunestyrevalget 2015 
Tabellen nedenfor viser prosentandel som stemte på de forskjellige politiske partier ved kommunevalget i Ås 2015, sammenlignet med tilsvarende tall på landsbasis.

Kilder: Kommunevalget på landsbasis - 2015,
Ås kommune - kommunestyret 2015–2019

Kollektivtrafikk

Tog
Ås stasjon på Østfoldbanen betjenes av Vys linje L21 mellom Moss og Stabekk, med timesavganger i grunnruten og halvtimesavganger i rushtidene. Den voldsomme befolkningsveksten i tettstedet har ført til at både lokalpolitikere og bl.a. den landsomfattende organisasjonen For Jernbane har gått inn for halvtimesavganger i grunnruten. Regiontogene Oslo–Halden–Göteborg passerer Ås, men stopper normalt ikke.

Stasjonen ligger midt i Ås sentrum, et par hundre meter nedenfor Rådhusplassen. Den ble åpnet i 1879.

Kommunens senter lå lenge ved Korsegården og Den Fredrikshaldske Kongevei, som var den sentrale ferdselsåren mellom hovedstaden Kristiania og kontinentet. I 1878-79 ble imidlertid Smaalensbanen (nå kalt Østfoldbanen) lagt gjennom Ås kommune, og med den ble det opprettet en jernbanestasjon på eiendommen til Dyster gård. Med den nye jernbanen og stasjonsområdet fulgte raskt etableringer av ulike handels- og servicenæringer, og dette medførte at bygdesenteret etter hvert forflyttet seg fra Korsegården til området rundt stasjonen.

Stasjonen var betjent til våren 2006, da NSB (som senere skiftet navn til Vy) erstattet betjeningen med billettautomater. Det tidligere billettutsalget og stasjonsventeområdet benyttes nå til arbeidstreningsformål av et bemanningsbyrå som driver Ås Stasjonskafé i lokalene.

Buss
Ås har en hovedrute og flere lokalruter og skoleruter som forbinder kommunen med nabokommunene og boligstrøk utenfor sentrum. I tillegg betjenes holdeplasser langs E6 og E18 av ekspressbusser mellom Oslo og Østfold. Hovedruten, 510 Drøbak – Ås – Ski – Bøleråsen, forbinder Ås med Frogn (Drøbak), Ski tettsted og Bøleråsen. Den går hvert 10. minutt mellom 06.00 og 18.00 på hverdager – ellers noe sjeldnere, med halvtimesruter i helgene. Tilbudet er forbedret flere ganger siden 2006, da SL (Stor-Oslo Lokaltrafikk) utvidet rutetilbudet i helgene fra å gå annenhver time på lørdager og et par avganger på søndag, til tilnærmet full drift på lørdag og annenhver time på søndag. Dessuten ble rutetilbudet økt på kvelden, spesielt i helgene.

Fra Ås stasjon går også rutene 535 til Kroer – Garder kirke og 536 til Dyster/Eldor (boligområde sør for Ås sentrum). Begge har et begrenset tilbud med med timesavganger morgen og ettermiddag på hverdager. Nattbussen N590 Oslo–Ski–Ås–Vestby har én avgang, på lørdager. Det er ingen direkte forbindelse mellom Ås sentrum og Nordby, man må til Ski med rute 510 og så 520 fra Ski.

I tillegg stopper Nettbuss' rute Oslo–Mysen ved Holstad og Korsegården, og ruten Oslo–Fredrikstad–Hvaler ved Korsegården.

Tusenfryd 
Tusenfryd er en fornøyelsespark i Ås kommune ca. 20 kilometer sør for Oslo, like ved E6 og E18. Parken ble grunnlagt 11. juni 1988, og tok 18 måneder å bygge. I dag er Bjørn Håvard Solli administrerende direktør. Parken har kun åpent om sommeren. Parken har om lag 400 000 besøkende hvert år, og omsatte i 2004 for 137 millioner norske kroner. Det er opprettet egen busslinje som kalles Tusenfrydbussen som går hver time fra Oslo Bussterminal i sesongen. Tusenfryd betjenes også av bussrutene 500 og 520, i sesongen også av 521 til Ski.

Nøstvetfunnene 

Nøstvet er navnet på en gård i Ås, som har gitt navn til en øksetype fra eldre steinalder, nøstvetøksa. Denne øksetypen har igjen gitt navn til Nøstvetkulturen. Den første forskeren som postulerte at det her var snakk om en egen fase var Andreas M. Hansen i 1904. Boplasser med visse ledetyper omtales som nøstvet-boplasser. Ledetypene er blant annet nøstvetøkser, prikkhugde bergartsøkser og mikroflekker. Nøstvetfunnene er grunnlaget for Ås' våpenskjold, hvor det er avbildet tre stiliserte økser på rød bakgrunn, de tre øksene symboliserer kirkesognene i Ås: Kroer, Nordby og Ås.

Leonardo da Vinci-broen 

I Nygårdskrysset i Ås kommune over Europavei E18 ligger den 108 meter lange Leonardo Da Vinci-broen som er et prosjekt av maleren og kunstneren Vebjørn Sand som en del i hans Da Vinci-prosjekt. Vebjørn Sand så tegningene av broen første gang i 1985. Senere i 1995 så han en modell av broen utstilt i Stockholm, og fikk ideen om å bygge broen i full størrelse.

Broen ble åpnet i oktober 2001. Broen har fått solid mediedekning i Norge og i resten av verden. I USA har broen blitt omtalt i CNN, Washington Post, The New York Times og Time Magazine. Leonardo da Vinci la fram en miniatyrmodell av broen i 1502 som opprinnelig var tegnet til den tyrkiske sultanen Bayezid_II og ment til å krysse Det gylne horn ved Bosporos-stredet. Broen skulle opprinnelig være 240 meter lang.

Parken på NMBU 
Parken ved Norges miljø- og biovitenskapelige universitet er et av de største og mest gjennomførte nyklassisistiske parkaanlegg i Norge. Parken framstår i dag som et resultat av dosent Olav L. Moens planer fra rundt 1924. Parken er lokalisert ved riksvei 152 mot Drøbak, ca. 1 kilometer vest for Ås sentrum. Hele parkområdet er på omtrent 600 dekar og benyttes både til rekreasjon og undervisning. Parken inneholder 800 forskjellige typer busker og trær, et undervisningsfelt med i overkant av 200 staudeslag og et rosarium som ble grunnlagt i 1965. Planteslagene er samlet familie- og slektsvis. Mesteparten av plantene er etikettert slik at det er mulig for planteinteresserte å orientere seg i plantesamlingen. Parken er en integrert del av NMBU.

Utdanning i Ås

Norges miljø- og biovitenskapelige universitet 

Mange av Ås' innbyggere er studenter ved Norges miljø- og biovitenskapelige universitet (NMBU). Universitetet ligger i utkanten av Ås sentrum.

I 1859 ble «Den høiere Landbruksskole paa Aas» opprettet som Norges tredje høyere utdanningsinstitusjon. I 1897 fikk skolen høyskolestatus og byttet navn til Norges landbrukshøyskole (NLH). I 2005 fikk skolen universitetsstatus og byttet navn til Universitetet for miljø- og biovitenskap (UMB). Grunnen til navnebyttet var å gjøre oppmerksom på at universitetet driver med mer enn landbruk, her gjøres blant annet mye forskning på biologi, mat, naturressursforvaltning og genforskning.''

Fra og med 1. januar 2014 ble Universitetet for miljø og biovitenskap (UMB) slått sammen med Norges veterinærhøgskole (NVH), og byttet da navn til Norges miljø- og biovitenskapelige universitet (NMBU).
Samlokalisering mellom NMBU og NVH på campus Ås tok i kraft høsten 2020.

Universitetet har 5 200 studenter hvor ca. 150 er fra andre land enn Norge. Hvert år immatrikuleres ca. 800 studenter ved universitetet, og kvinneandelen ligger på ca. 50 %. Universitetet har ca. 1500 ansatte hvorav 440 jobber i vitenskapelige stillinger.

Barneskoler 
 Brønnerud skole
 Kroer skole
 Nordby skole
 Rustad skole
 Sjøskogen skole
 Solberg skole
 Åsgård skole

Ungdomsskoler 
 Nordbytun ungdomsskole
 Ås ungdomsskole

Friskoler

Steinerskolen i Ås 
Steinerskolen i Ås er en 10-årig grunnskole. Skolen startet i 1992 på Bjørnebekk i Kroer, men flyttet senere til Holstad, hvor den holder til i dag. Holstad ligger på riksvei 152 mellom Ås og Ski. Det er bygget en ny barnehage ved siden av skolen på Holstad, Haugtussa Steinerbarnehage.

Videregående skoler 
• Ås Videregående

Tusenårssted 
I 1999 ble det arrangert konkurranser over hele landet for å velge lokale tusenårssteder i anledning det forestående tusenårsskiftet. I Ås kommune ble Rådhuskvartalet kåret til tusenårssted. Kommunens offisielle «tusenårstre» ble plantet i Rådshuskvartalet våren 2000, og i tillegg ble 10–15 lokale tusenårstrær plantet på andre utvalgte steder i kommunen.

Kjente personer fra Ås 
 Hans Haslum (1789–1875), eidsvollsmann og første ordfører i Ås 1838–1841
Johan L. Hirsch (1843–1923), første Direktør ved Noregs landbrukshøgskule og var grunnleggeren av Hankattforeningen st. 1902
 Johannes Irgens (1869-1939), politiker (H), utenriksminister, ambassadør
 Odd Tandberg (1924–2017), billedkunstner
 Karin Sundbye (1928–), tekstilkunstner
 Jan Arvesen (1931-2000), ambassadør 
 Jan Baker (1939–), billedkunstner
 Øystein Wiik (1956–), sanger, skuespiller og forfatter
 Åslaug Haga (1959–), leder i Senterpartiet 2003-2008, kulturminister, kommunal- og regionalminister, olje- og energiminister
 Anders Giæver (1961–), journalist og mediekommentator i VG
 Eivind Staxrud (1973–), musiker og gitarist i Easy Riders og Raga Rockers                                                       
 Marie Kleivdal Kristiansen (1982–), billedkunstner, regissør, manusforfatter og skuespiller
 Emilie Enger Mehl (1993–), politiker (Sp), justis- og beredskapsminister

Referanser

Eksterne lenker 
 
 
  Ås kommunes hjemmeside
  Kommunefakta Ås - Statistisk sentralbyrå 
 *  Norges miljø- og biovitenskapelige universitet (NMBU)
  Ås kulturhus
  UKA i Ås